P6_TA(2005)0126

Ετήσια στρατηγική έκθεση της Επιτροπής (προϋπολογισμός 2006)

Ψήφισμα του Ευρωπαϊκού Κοινοβουλίου σχετικά με τον προϋπολογισμό 2006: η Ετήσια Στρατηγική Χάραξης Πολιτικής της Επιτροπής (ΕΣΧΠ) (2004/2270(BUD))

Το Ευρωπαϊκό Κοινοβούλιο,

- έχοντας υπόψη την ανακοίνωση της Επιτροπής προς το Ευρωπαϊκό Κοινοβούλιο και το Συμβούλιο — Ετήσια Στρατηγική Χάραξης Πολιτικής για το 2006 (CΟΜ(2005)0073),

- έχοντας υπόψη την Διοργανική Συμφωνία της 6ης Μαΐου 1999 μεταξύ του Ευρωπαϊκού Κοινοβουλίου, του Συμβουλίου και της Επιτροπής σχετικά με τη δημοσιονομική πειθαρχία και τη βελτίωση της διαδικασίας του προϋπολογισμού [1],

- έχοντας υπόψη το άρθρο 272 της Συνθήκης ΕΚ και το άρθρο 177 της Συνθήκης Ευρατόμ,

- έχοντας υπόψη το άρθρο 112, παράγραφος 1, του Κανονισμού του,

- έχοντας υπόψη την έκθεση της Επιτροπής Προϋπολογισμών και τις γνωμοδοτήσεις των άλλων επιτροπών που κλήθηκαν να γνωμοδοτήσουν (A6-0071/2005),

A. εκτιμώντας ότι ο προϋπολογισμός 2006 θα είναι ο τελευταίος προϋπολογισμός των σημερινών δημοσιονομικών προοπτικών και ότι αποτελεί, με δεδομένες τις τρέχουσες διαπραγματεύσεις για την κατάρτιση νέων δημοσιονομικών προοπτικών για το διάστημα 2007-2013, το στρατηγικό πλαίσιο, εντός του οποίου το Κοινοβούλιο θα αποφασίσει σχετικά με τις προτεραιότητές του, ώστε οι στόχοι της Ένωσης να υποστηριχθούν από επαρκείς δημοσιονομικούς πόρους,

Β. εκτιμώντας ότι ο προϋπολογισμός 2006 θα είναι ο δεύτερος προϋπολογισμός της διευρυμένης Ένωσης και ότι είναι αναγκαίο να διασφαλισθούν επαρκείς πόροι, τόσο για την αρμονική εφαρμογή των ευρωπαϊκών πολιτικών σε ολόκληρη την Ένωση, όσο και για την υποστήριξη των προσπαθειών των σημερινών υποψήφιων χωρών,

Γ. εκτιμώντας ότι η Ευρωπαϊκή Ένωση βρίσκεται σε κρίσιμη για την εξέλιξή της συγκυρία, η οποία χαρακτηρίζεται από τις διεργασίες θέσπισης συντάγματος, τη λήψη αποφάσεων για τη διεύρυνση, την ενίσχυση του ρόλου της στη διεθνή σκηνή, την θέσπιση νέων μέτρων για την αναζωογόνηση του προγράμματος δράσης της Λισαβόνας εντός νέου πλαισίου ανάπτυξης και απασχόλησης, ανταγωνιστικότητας και βιώσιμης ανάπτυξης, την ενίσχυση της εσωτερικής αγοράς και την πλήρη ένταξη των Ευρωπαίων πολιτών· υπογραμμίζοντας ότι οι προκλήσεις αυτές πρέπει να υποστηριχθούν από συνεκτικές, κατάλληλα συντονισμένες και επαρκώς χρηματοδοτούμενες δράσεις,

Δ. εκτιμώντας ότι ενδεχόμενο χάσμα μεταξύ αυτών των μεγαλόπνοων στόχων και των μέσων που διατίθενται για την επίτευξή τους θα εγκυμονούσε τώρα τον κίνδυνο να πυροδοτηθεί διαδικασία ύφεσης και θα έθετε σε κίνδυνο την ήδη επιτευχθείσα πρόοδο· τονίζοντας το ρόλο του προϋπολογισμού 2006 στη διασφάλιση της συνέχειας των δράσεων και ως μέσου γεφύρωσης για τον πολυετή προγραμματισμό μετά το 2006, που έχει στόχο να διασφαλίσει ότι η Ένωση θα μπορέσει να χρηματοδοτήσει τις πολιτικές φιλοδοξίες της,

Ε. λαμβάνοντας υπόψη ότι το Ευρωπαϊκό Κοινοβούλιο υποστηρίζει την επιτακτικότερη προτεραιότητα της Επιτροπής: να επαναφέρει στην Ευρώπη τη δυναμική και βιώσιμη ανάπτυξη και να μεριμνήσει ώστε να εξασφαλιστούν περισσότερες και καλύτερες θέσεις εργασίας για τους πολίτες, και είναι πρόθυμο να χρηματοδοτήσει κατάλληλα προγράμματα για την επίτευξη του στόχου αυτού,

Δημοσιονομικό πλαίσιο

1. φρονεί ότι, προκειμένου να επιτευχθούν οι εκπεφρασμένοι στόχοι της Ευρωπαϊκής Ένωσης, θα ήταν προς το συμφέρον όλων των πολιτών της να διασφαλιστεί χρηστή και αυστηρή διαχείριση του προϋπολογισμού της· υπογραμμίζει την ευθύνη της δημοσιονομικής αρχής να διασφαλίσει αυτήν την διαχείριση και τη σημασία που αποδίδει στην διαφανή παρουσίαση του προϋπολογισμού και στην επαρκή πληροφόρηση σχετικά με την εκτέλεσή του·

2. τονίζει ότι τα ποσά του προϋπολογισμού που προορίζονται για αναλήψεις υποχρεώσεων πρέπει να βασίζονται στους συμπεφωνημένους στόχους και ότι οι πληρωμές θα πρέπει να ορισθούν ανάλογα· αποφασίζει να αναγάγει το ζήτημα της διασφάλισης επαρκούς επιπέδου πληρωμών σε θεμελιώδη προτεραιότητα για την διαδικασία του προϋπολογισμού 2006, ενόψει επίσης των επικειμένων διαπραγματεύσεων για τις νέες δημοσιονομικές προοπτικές·

3. έχει υπόψη του τα προβλήματα εκτέλεσης του προϋπολογισμού που οφείλονται στον σημερινό δημοσιονομικό κανονισμό ιδιαίτερα σε τομείς όπως ενημερωτικά γραφεία (Info-point), εξωτερική συνεργασία και καθυστερήσεις για συμβόλαια· αναμένει τις προτάσεις της Επιτροπής για αναθεώρηση του δημοσιονομικού κανονισμού και των κανόνων εφαρμογής του, όπου πρέπει να θίγονται αυτά και άλλα εκκρεμή ζητήματα και θα δίδεται η δυνατότητα εξεύρεσης συγκεκριμένων λύσεων προς την κατεύθυνση της μείωσης του γραφειοκρατικού χαρακτήρα του δημοσιονομικού κανονισμού· εκφράζει τη λύπη του που η Επιτροπή δεν περιέλαβε την ενδιάμεση αυτή επισκόπηση στο νομοθετικό της πρόγραμμα και στο πρόγραμμα εργασίας της για το 2005, παρά την επιβεβαίωση για νομοθετική αναθεώρηση κατά τη διάρκεια της διαδικασίας προϋπολογισμού 2005·

4. φρονεί ότι η έναρξη της κοινοβουλευτικής περιόδου, που συμπίπτει με την αναθεώρηση της διοργανικής συμφωνίας στο πλαίσιο των διαπραγματεύσεων για τις νέες δημοσιονομικές προοπτικές, παρέχει τη δυνατότητα αναθεώρησης των ήδη υπαρχόντων μέσων σχετικά με τον πολυετή και ετήσιο προγραμματισμό, δίνοντας νέας ώθηση στο νομοθετικό και δημοσιονομικό προγραμματισμό·υπενθυμίζει την κοινή δήλωση για τον οικονομικό προγραμματισμό που συμφωνήθηκε στις 13 Ιουλίου 2004·

5. έχει πλήρη επίγνωση των πιθανών συνεπειών που θα έχουν οι διαπραγματεύσεις για τις μετά το 2006 νέες δημοσιονομικές προοπτικές στη διαδικασία προϋπολογισμού 2006· δηλώνει ότι θα χρησιμοποιήσει τις επί του προϋπολογισμού εξουσίες του για να διασφαλίσει ότι ο προϋπολογισμός 2006 θα παράσχει τις πιστώσεις που χρειάζονται ώστε η Ένωση να ανταποκριθεί στις ευθύνες της·

6. επικροτεί την πρόταση της Επιτροπής όπως εκτίθεται στους στρατηγικούς στόχους της, με την οποία καλεί το Κοινοβούλιο και το Συμβούλιο να καταλήξουν από κοινού σε συμφωνία σχετικά με κοινό πρόγραμμα δράσης των ευρωπαϊκών θεσμικών οργάνων για τα επόμενα πέντε χρόνια· είναι διατεθειμένο να ξεκινήσει συζήτηση με την Επιτροπή και το Συμβούλιο με βάση τους δικούς του στρατηγικούς πολιτικούς προσανατολισμούς, προκειμένου να επιτευχθεί συμφωνία έως το τέλος της Προεδρίας του Λουξεμβούργου για τις προτεραιότητες του έτους 2006·

Δημοσιονομική Στρατηγική και Τομεακές Προτεραιότητες

Αρχές

7. πιστεύει ότι ο προϋπολογισμός 2006 πρέπει να αντανακλά τις εξής αρχές, προκειμένου να διασφαλίζεται χρηστή οικονομική και δημοσιονομική διαχείριση:

- θέσπιση ικανοποιητικού επιπέδου πληρωμών για την κάλυψη των πραγματικών αναγκών·

- αναθεώρηση των δημοσιονομικών προοπτικών μέσω της μεταφοράς πιστώσεων από την υποκατηγορία 1α) στην υποκατηγορία 1β), ώστε να εφαρμοσθούν οι διατάξεις του κανονισμού (ΕΚ) αριθ. 1782/2003 του Συμβουλίου, της 29ης Σεπτεμβρίου 2003, για τη θέσπιση κοινών κανόνων για τα καθεστώτα άμεσης στήριξης στα πλαίσια της κοινής γεωργικής πολιτικής και για τη θέσπιση ορισμένων καθεστώτων στήριξης για τους γεωργούς [2]·

- ορθή εφαρμογή της κοινής δήλωσης της 13ης Ιουλίου 2004 σχετικά με τον οικονομικό προγραμματισμό·

- χρήση όλων των διαθέσιμων μέσων που προβλέπονται στη Συνθήκη και/ή στην σημερινή Διοργανική Συμφωνία για την δημοσιονομική πειθαρχία για την αντιμετώπιση των σημαντικών δημοσιονομικών και οικονομικών προκλήσεων που θα αντιμετωπίσει η ΕΕ με τον προϋπολογισμό 2006 και την εξασφάλιση σταθερής βάσης για τα προσεχή δημοσιονομικά έτη·

Προτεραιότητες

8. υποστηρίζει την Επιτροπή στη γενική της προσέγγιση που αποσκοπεί στην προαγωγή της ευημερίας και της αλληλεγγύης, της ασφάλειας στην Ένωση, να καταστήσει την Ευρώπη ανταγωνιστικότερη και πιο αλληλέγγυα, πιο κοντά στους πολίτες της και ισχυρότερη στον κόσμο· τονίζει ωστόσο ότι ο πιο πρόσφατος δημοσιονομικός προγραμματισμός της, καθώς και η ΕΣΧΠ, καταδεικνύουν την ύπαρξη αρκετών διαφορών μεταξύ των καίριων δράσεων για το 2006 και των δημοσιονομικών πόρων (πρωτοβουλία i2020, πρωτοβουλία "γνώση για την ανάπτυξη", πρωτοβουλία για τη νεότητα, ευρωπαϊκή υπηρεσία ασύλου, προγράμματα που προωθούν την εφαρμογή της περιβαλλοντικής νομοθεσίας, Ευρωπαϊκό Έτος Κινητικότητας για τους εργαζόμενους, κτλ)·

9. δηλώνει ότι ο προϋπολογισμός 2006 θα αντανακλά, κυρίως:

α) τη νέα προσέγγιση της Στρατηγικής της Λισσαβόνας της ΕΕ, όπως αυτή εκφράζεται από την ομάδα συντονισμού του Κοινοβουλίου,

- ενίσχυση της συμβολής της στην ανταγωνιστικότητα και την κοινωνική και οικονομική συνοχή·

- συγκέντρωση και ενίσχυση της στήριξης της ΕΕ για καίριους τομείς της Λισσαβόνας και του Gothenburg, π.χ. την απασχόληση, την περιβαλλοντική πολιτική, την έρευνα και την ανάπτυξη, τις ΜΜΕ, την προαγωγή της κοινωνίας της γνώσης και της πληροφορίας, την διάδοση των περιβαλλοντικών τεχνολογιών, την δια βίου μάθηση, και την ορθή εφαρμογή των Διευρωπαϊκών Δικτύων·

- δυνατότητα να καταβληθούν μεγαλύτερες προσπάθειες που απαιτούνται για την ολοκλήρωση της εσωτερικής αγοράς·

- προετοιμασία για νέους τομείς κοινοτικής στήριξης, όπως Natura 2000·

β) τον σημαντικό ρόλο που παίζουν οι νέοι για την ολοκλήρωση και την ευημερία της Ένωσης, συμπεριλαμβανομένων νέων προτάσεων σχετικά με προγράμματα ανταλλαγών·

γ) την ενίσχυση του ρόλου της ΕΕ στη διεθνή σκηνή·

Γεωργία

10. εκφράζει την υποστήριξή του για τους στόχους που ορίστηκαν στο πλαίσιο της μεταρρύθμισης της ΚΑΠ, και ιδίως γι' αυτούς που ενισχύουν την ανάπτυξη των αγροτικών περιοχών, η οποία έχει ζωτική σημασία για τη βιωσιμότητα της υπαίθρου· υποστηρίζει σθεναρά την χορήγηση των πόρων που είναι αναγκαίοι για τα μέτρα αυτά, εφιστά όμως την προσοχή στο γεγονός ότι είναι αναγκαία η επίτευξη συμφωνίας για τη μεταφορά πιστώσεων από την υποκατηγορία 1α) στην υποκατηγορία 1β) ("δημοσιονομική αναπροσαρμογή") πριν από την πρώτη ανάγνωση του Συμβουλίου·

11. εκφράζει την ανησυχία του για τις πληροφορίες σχετικά με την ανάπτυξη της γρίπης των πουλερικών στην νοτιοανατολική Ασία· παροτρύνει την Επιτροπή να συνεργασθεί στενά με τον FAO, τον ΠΟΕ, το OIE (Διεθνές Γραφείο Επιζωοτιών) και με τις χώρες της περιοχής, και να αυξήσει τη χρηματοδότηση για την έρευνα στον τομέα αυτής της εν δυνάμει σοβαρής απειλής για τη γεωργία καθώς και την υγεία των ζώων αλλά και των ανθρώπων στην ΕΕ·

12. υπενθυμίζει στην Επιτροπή τη σημασία που αποδίδει στα πιλοτικά σχέδια (προώθηση συστημάτων ποιότητας και μοντέλο χρηματοδότησης στο οποίο έχουν ενσωματωθεί οι κίνδυνοι που συνδέονται με τις επιζωοτίες), τα οποία είχαν συμφωνηθεί στο πλαίσιο της διαδικασίας του προϋπολογισμού 2004· ζητεί από την Επιτροπή να διαθέσει επαρκείς πιστώσεις στον προϋπολογισμό 2006 για τη συνέχιση αυτών των σχεδίων·

Διαρθρωτικές δράσεις

13. τονίζει τη σημασία της πλήρους εγγραφής στον προϋπολογισμό των πραγματικών αναγκών για πληρωμές στο πλαίσιο των διαρθρωτικών ταμείων· υπογραμμίζει την ανάγκη να προβλεφθεί επαρκές επίπεδο πληρωμών ώστε να μην διακυβευτεί η εφαρμογή των προγραμμάτων· πιστεύει ότι οι πληρωμές πρέπει να αντιστοιχούν στις πιο αξιόπιστες διαθέσιμες προβλέψεις, σύμφωνα με τις αρχές της χρηστής οικονομικής διαχείρισης και δημοσιονομικής πρακτικής· υπογραμμίζει τα σημαντικά συμπεράσματα που μπορούν να συναχθούν εν προκειμένω από την εκτέλεση του προϋπολογισμού 2005·

14. τονίζει την ανάγκη στενής παρακολούθησης του κανόνα "Ν+2" (ρήτρα προθεσμίας) και ενίσχυσης της πλήρους και ταχείας ενημέρωσης της δημοσιονομικής αρχής, ιδίως σχετικά με αναλήψεις υποχρεώσεων του προϋπολογισμού που κινδυνεύουν να ματαιωθούν· καλεί την Επιτροπή να παρουσιάσει μέχρι το τέλος του Ιουλίου 2005 συνολική αξιολόγηση της κατάστασης όσον αφορά την εκτέλεση των πληρωμών σε σύγκριση με τις πολυετείς αρχικές προβλέψεις·

Εσωτερικές πολιτικές

15. καλεί την Επιτροπή να προτείνει στο πλαίσιο της Στρατηγικής της Λισσαβόνας πραγματικές δράσεις προτεραιότητας που να δημιουργούν ευρωπαϊκή προστιθέμενη αξία· φρονεί ότι τα δημοσιονομικά μέσα της ΕΕ θα πρέπει να διοχετεύονται σε βασικούς τομείς προτεραιότητας, όπως η απασχόληση, η έρευνα και η ανάπτυξη, η υποστήριξη των ΜΜΕ, μέσω του δανειοδοτικού μηχανισμού για τις ΜΜΕ του Ευρωπαϊκού Ταμείου Επενδύσεων, που δημιουργήθηκε στον προϋπολογισμό 2004 και 2005, η προαγωγή της κοινωνίας της πληροφορίας και η διάδοση των περιβαλλοντικών τεχνολογιών, η δια βίου μάθηση· υπογραμμίζει την ανάγκη αποτελεσματικής ανάπτυξης των υποδομών μέσω των μεταφορών, της ενέργειας και των τηλεπικοινωνιών, των ΔΕΔ και των Πανευρωπαϊκών διαδρόμων·

16. υπενθυμίζει ότι η υποστήριξη των μικρών και μεσαίων επιχειρήσεων (ΜΜΕ), συμπεριλαμβανομένων των επιχειρήσεων μικρής κλίμακας, έχει αποτελέσει προτεραιότητα του Ευρωπαϊκού Κοινοβουλίου στο πλαίσιο των πρόσφατων διαδικασιών του προϋπολογισμού· ενθαρρύνει τις προσπάθειες να συνεχισθεί η διευκόλυνση της πρόσβασης των ΜΜΕ στην χρηματοδότηση μέσω της χρήσης των χρηματοδοτικών μέσων της Κοινότητας με βάση τη ζήτηση και τονίζει την ανάγκη για μέσα προώθησης της διεθνοποίησής τους·

17. τάσσεται επίσης υπέρ της θέσπισης μέτρων προώθησης δεοντολογικά αποδεκτών και βασιζόμενων στην αλληλεγγύη χρηματοδοτικών μέσων για την προαγωγή της ανθρώπινης, της κοινωνικής και περιβαλλοντικής ανάπτυξης, συμπεριλαμβανομένων των δράσεων που αποσκοπούν στην τοπική ανάπτυξη·

18. υποστηρίζει την ανακήρυξη Ευρωπαϊκού Έτους για την κινητικότητα των εργαζομένων και αναμένει ότι τα κράτη μέλη δεν θα χρησιμοποιούν πλέον τις παρεκκλίσεις που εμποδίζουν την ελεύθερη κυκλοφορία εργαζομένων από τα νέα κράτη μέλη·

19. τονίζει ότι η Στρατηγική της Λισσαβόνας θα πρέπει να προαγάγει την ανταγωνιστικότητα και τη δημιουργία απασχολήσεων, ενώ θα λαμβάνονται υπόψη η κοινωνική συνοχή και οι περιβαλλοντικές ανησυχίες· πιστεύει συνεπώς ότι, με την επίτευξη των στόχων της Λισσαβόνας, η μακροπρόθεσμη ανάπτυξη δεν θα πρέπει να οδηγήσει σε ευρύτερα χάσματα και κοινωνική αβεβαιότητα·

20. σκοπεύει να ενισχύσει τον προϋπολογισμό της ΕΕ για δράσεις που προορίζονται για τους νέους, ανταποκρινόμενο μεταξύ άλλων στην έμφαση που αποδίδει η Επιτροπή στην προαγωγή της κινητικότητας στους τομείς της εκπαίδευσης και της μάθησης και στην προώθηση της αποτελεσματικής αξιοποίησης του δυναμικού της νεολαίας· υπογραμμίζει τη σπουδαιότητα των προγραμμάτων ανταλλαγών σε αυτόν τον τομέα· επιμένει ότι το πρόγραμμα Έρασμος θα πρέπει να επεκταθεί στους μαθητές δευτεροβάθμιας εκπαίδευσης και στους νέους επιχειρηματίες· υπενθυμίζει την ανάγκη συνέχισης του πιλοτικού σχεδίου, ώστε το πρόγραμμα Έρασμος να επεκταθεί και στους μαθητευόμενους· λυπάται που η Επιτροπή, στον δημοσιονομικό προγραμματισμό της, μείωσε τις πιστώσεις για το πρόγραμμα Λεονάρντο Ντα Βίντσι σε σχέση με τον προϋπολογισμό 2005·

21. υποστηρίζει τη θέσπιση ολοκληρωμένης στρατηγικής για την καταπολέμηση της τρομοκρατίας, συμπεριλαμβανομένων της παροχής βοήθειας στα θύματα, της αποτελεσματικής συνεργασίας και των ανταλλαγών πληροφοριών μεταξύ των δικαστικών και των αστυνομικών αρχών, της προαγωγής του κράτους δικαίου, του σεβασμού των ανθρωπίνων δικαιωμάτων, της καταπολέμησης της φτώχειας, της στρατηγικής πρόληψης της διάδοσης των όπλων, της πρόληψης, της διαχείρισης και της επίλυσης των διενέξεων και της ενισχυμένης υποστήριξης του διαλόγου μεταξύ των πολιτισμών· επιθυμεί περαιτέρω ανάπτυξη των πιλοτικών σχεδίων που ξεκίνησε το Κοινοβούλιο· υπογραμμίζει ότι η Ένωση θα πρέπει να προωθήσει περαιτέρω τα θεμελιώδη δικαιώματα, το κράτος δικαίου και την ποιότητα της δικαιοσύνης·

22. καλεί την Επιτροπή να υποβάλει προτάσεις για την ενίσχυση της συνολικής ικανότητας της Κοινότητας να παράσχει συνδρομή στους πολίτες σε επείγουσες καταστάσεις, συμπεριλαμβανομένων και εκείνων που συμβαίνουν εκτός του εδάφους της ΕΕ, και τη διευθέτηση διασυνοριακών κρίσεων· υπογραμμίζει τη σημασία της πλήρους συμμετοχής του Κοινοβουλίου στην τρέχουσα συζήτηση για το θέμα αυτό·

23. φρονεί ότι η πληροφόρηση και η επικοινωνία είναι βασικοί τομείς, δεδομένου ότι φέρνουν την ΕΕ εγγύτερα στους πολίτες της και πιστεύει ότι για την επίτευξη αυτού του στόχου χρειάζονται πιο δυναμικές και επικοινωνιακές καινοτομίες· καλεί επομένως την Επιτροπή να υποβάλει πρόταση για ολοκληρωμένη πολιτική ενημέρωσης και επικοινωνίας της ΕΕ, στο πλαίσιο της οποίας θα πραγματοποιείται μεγαλύτερος συντονισμός των ενημερωτικών δραστηριοτήτων των οργάνων της Ένωσης·

24. υπενθυμίζει το διαρθρωτικό πρόβλημα που δημιουργεί η υπαγόμενη στην κατηγορία 3 χρηματοδότηση των αποκεντρωμένων οργανισμών και τις επιπτώσεις του στις άλλες πολιτικές προτεραιότητες, πρόβλημα που οφείλεται στον ισχύοντα δημοσιονομικό κανονισμό· υπογραμμίζει την ανάγκη συγκερασμού αυτών των πτυχών και σκοπεύει να καταβάλει προσπάθειες για την εξεύρεση λύσης που θα βασίζεται στις πραγματικές ανάγκες κάθε οργανισμού και πολιτικής· υπενθυμίζει στην Επιτροπή την ανάγκη διασφάλισης ενδιάμεσου προγραμματισμού, συμπεριλαμβανομένων ακριβών δημοσιονομικών εκτιμήσεων σχετικά με την ανάπτυξη των αποκεντρωμένων και των εκτελεστικών οργανισμών καθώς και την ανάγκη κριτικής εξέτασης του Δημοσιονομικού Κανονισμού ώστε να γίνει λιγότερο γραφειοκρατικός·

Εξωτερικές δράσεις

25. τονίζει τη σημερινή δυσκολία συγκερασμού όλων των παραδοσιακών προτεραιοτήτων της Ένωσης με πολλές νέες δημοσιονομικές ευθύνες, οι οποίες έχουν υπαχθεί στην Κατηγορία IV κατά τα τελευταία χρόνια (Βαλκάνια, Αφγανιστάν, Ιράκ, παλιρροϊκό κύμα και άλλες φυσικές καταστροφές)· υπενθυμίζει στο Συμβούλιο ότι τα νέα καθήκοντα δεν πρέπει να χρηματοδοτηθούν σε βάρος των παραδοσιακών προτεραιοτήτων του Κοινοβουλίου·

26. πιστεύει ακράδαντα ότι οι χρηματοοικονομικοί πόροι που διατίθενται για την υποστήριξη των χωρών και των κοινοτήτων που έπληξε το παλιρροϊκό κύμα ή για οποιαδήποτε άλλη φυσική καταστροφή, πρέπει να είναι πρόσθετοι προς τα υπάρχοντα ή τα προγραμματισμένα κονδύλια του προϋπολογισμού για την παροχή βοήθειας και να μην μετατοπίζονται απλώς εντός αυτών των κονδυλίων ή να διοχετεύονται από άλλες περιοχές (ανακατανομή)· ζητεί σαφή επισκόπηση του δημοσιονομικού αντίκτυπου όλων των προτάσεων για την παροχή χρηματοοικονομικής υποστήριξης σε αυτήν την περιοχή, συμπεριλαμβανομένων των προταθέντων πόρων για ανασυγκρότηση, μετά από την ολοκλήρωση των αποστολών αξιολόγησης των Ηνωμένων Εθνών και της Παγκόσμιας Τράπεζας· τονίζει την σημασία των μέτρων ετοιμότητας σε περιπτώσεις καταστροφών·

27. επαναλαμβάνει τη δέσμευσή του να υποστηρίξει την επίτευξη των Αναπτυξιακών Στόχων της Χιλιετίας, με την στήριξη για την εξάλειψη της φτώχειας και προγραμμάτων για την προαγωγή της υγείας, συμπεριλαμβανομένης της καταπολέμησης του ιού του HIV/AIDS, της ελονοσίας και της φυματίωσης καθώς και τη συμβολή στο Παγκόσμιο Ταμείο· τονίζει τη δέσμευσή του να υποστηρίξει όλες τις περιοχές που επωφελούνται τώρα από τον προϋπολογισμό της ΕΕ· τονίζει τη σημασία των θεμελιωδών ελευθεριών και της προαγωγής της δημοκρατίας του κράτους δικαίου και των ανθρωπίνων δικαιωμάτων, συμπεριλαμβανομένης της πολιτικής νέας γειτονίας· ζητεί από την Επιτροπή να υποβάλει προτάσεις προκειμένου να αποκατασταθεί ο έλεγχος από το Ευρωπαϊκό Κοινοβούλιο της Ευρωπαϊκής Πρωτοβουλίας για τη Δημοκρατία και τα Ανθρώπινα Δικαιώματα· τονίζει την ανάγκη για τεχνική υποστήριξη των πολυμερών ενδιαφερομένων προκειμένου να εξαλειφθεί η συμφόρηση· παρακινεί την Επιτροπή να συμπεριλάβει ουσιαστικό συμπληρωματικό ποσό για αυτές τις δράσεις "αμέσου αποτελέσματος" στο προσχέδιο προϋπολογισμού, να εξασφαλίσει ότι οι νέες δράσεις της συνάδουν με τα υφιστάμενα προγράμματα και συντονίζονται με τα κράτη μέλη και τα ΗΕ·

28. τονίζει την ανάγκη να υποστηρίξει η ΕΕ τη δημοκρατική αλλαγή στις γειτονικές της χώρες, ιδιαίτερα δε όσον αφορά χώρες όπως η Ουκρανία, η Γεωργία και η Μολδαβία καθώς και οι χώρες της Μεσογείου·

29. θεωρεί ότι το Κοινοβούλιο πρέπει να εξασφαλίσει την ενίσχυση των δημοσιονομικών του αρμοδιοτήτων στον τομέα της ΚΕΠΠΑ· υπενθυμίζει στο Συμβούλιο να εμμείνει στη διεξαγωγή συνεδριάσεων διαβούλευσης και ουσιαστικής ανταλλαγής πληροφοριών, όπως προβλέπει η Διοργανική Συμφωνία, για την επίτευξη συμφωνίας όσον αφορά τη χρηματοδότηση αποφάσεων που σχετίζονται με την ΚΕΠΠΑ· επισημαίνει την ιδιαίτερη σημασία για την Ευρωπαϊκή Στρατηγική για την Ασφάλεια (ΕΣΑ) της παροχής επαρκών δημοσιονομικών πόρων· τονίζει ότι είναι δύσκολος ο διαχωρισμός της χρηματοδότησης για κοινές δαπάνες σε μη στρατιωτικές επιχειρήσεις μέσω του προϋπολογισμού της Ένωσης από αυτές με στρατιωτικό ή αμυντικό χαρακτήρα εκτός προϋπολογισμού της Ένωσης, όπως κατέδειξε η δημιουργία του Πολιτικού/Στρατιωτικού Πυρήνα·

30. σημειώνει ότι υπάρχουν ευκαιρίες προόδου στην ειρηνευτική διαδικασία της Μέσης Ανατολής και επιβεβαιώνει την υποστήριξή του για την παροχή ενισχύσεων της ΕΕ σε αυτό το πλαίσιο·

Προσωπικό και διοίκηση

31. επισημαίνει ότι η Επιτροπή έχει ζητήσει τη δημιουργία 700 νέων θέσεων το 2006, σύμφωνα με το πολυετές σχέδιό της για πρόσθετους ανθρώπινους πόρους μετά από την διεύρυνση του 2004· σημειώνει ότι η Επιτροπή εκτιμά ότι η ένταξη της Βουλγαρίας και της Ρουμανίας θα απαιτούσε την δημιουργία 850 νέων θέσεων μέχρι το 2010· καλεί την Επιτροπή να παρουσιάσει αξιολόγηση των μεσοπρόθεσμων αναγκών σε προσωπικό, όπως πρότεινε η προηγούμενη Επιτροπή, έως τις 31 Ιουλίου 2005· ζητεί από την Επιτροπή να υποβάλει έως τις 31 Ιουλίου 2005 λεπτομερή έκθεση σχετικά με τα καθήκοντα υποστήριξης και συντονισμού του προσωπικού της Επιτροπής·

32. εκφράζει την επιδοκιμασία του για το σχετικά υψηλό ποσοστό κάλυψης θέσεων στην διοίκηση της Επιτροπής· ενθαρρύνει την Επιτροπή να εξακολουθήσει να χρησιμοποιεί την αναδιάταξη εντός και μεταξύ των τμημάτων για την κινητοποίηση πρόσθετων ανθρώπινων πόρων·

Πιλοτικά σχέδια και προπαρασκευαστικές δράσεις

33. επαναλαμβάνει την υποστήριξή του για στενή συνεργασία με την Επιτροπή σε πιλοτικά σχέδια και προπαρασκευαστικές δράσεις, ώστε να διευκολυνθεί η από κοινού εξέταση της σκοπιμότητας των προτάσεων·

34. καλεί την Επιτροπή να αξιολογήσει τα αποτελέσματα των πρωτοβουλιών —πιλοτικών σχεδίων και προπαρασκευαστικών δράσεων— που ξεκίνησαν τα τελευταία χρόνια, προκειμένου να αποφασίσει για την πιθανή τους συνέχιση·

*

* *

35. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, στην Επιτροπή και στο Ελεγκτικό Συνέδριο.

[1] ΕΕ C 172 της 18.6.1999, σ. 1, συμφωνία όπως τροποποιήθηκε με την απόφαση 2003/429/ΕK (ΕΕ L 147 της 14.6.2003, σ. 25).

[2] ΕΕ L 270 της 21.10.2003, σ. 1.

--------------------------------------------------